Α.Σ. Απόλλων Καλαμάτας

Ο Αθλητικός Σύλλογος Απόλλων Καλαμάτας είναι αθλητικός σύλλογος με έδρα την Καλαμάτα. Έχει επίσημο έτος ίδρυσης το 1927, χρώματα το μαύρο και το λευκό και έμβλημα το τριφύλλι. Διατηρεί τμήμα ποδοσφαίρου και τμήμα πετοσφαίρισης.

Το ποδοσφαιρικό τμήμα του συλλόγου αποτελεί μια από τις πιο ιστορικές ποδοσφαιρικές ομάδες της πόλης με παρουσία στις Εθνικές κατηγορίες και με πιο σημαντική την παρουσία του στο πρωτάθλημα της Β΄ Εθνικής κατηγορίας. Ανήκει στη δύναμη της Ε.Π.Σ. Μεσσηνίας και την τρέχουσα αγωνιστική περίοδο, 2019-20, αγωνίζεται στην Α΄ Κατηγορία Ε.Π.Σ. Μεσσηνίας.Επίσημη ιστοσελίδα ΕΠΣ Μεσσηνίας

Το τμήμα πετοσφαίρισης του συλλόγου ιδρύθηκε το 2014 με γυναικεία ομάδα.Επίσημη σελίδα facebook του συλλόγου Την τρέχουσα αγωνιστική περίοδο, 2023-24, η γυναικεία ομάδα βόλεϊ αγωνίζεται στην pre league κατηγορία.

 Τμήμα ποδοσφαίρου 

 Ιστορικά στοιχεία 
Προπολεμική περίοδος
Ο Απόλλων Καλαμάτας ιδρύθηκε το 1927. Το τμήμα ποδοσφαίρου αποτέλεσε το πρώτο τμήμα του συλλόγου, ο οποίος αποτέλεσε ιδρυτικό μέλος της Ε.Π.Σ. Μεσσηνίας το 1929. Την προπολεμική περίοδο οι οπαδοί του ανήκαν κυρίως στη φιλοβασιλική μερίδα του πληθυσμού. Μαζί με τα Πράσινα Πουλιά αποτελούσαν τις σημαντικότερες ποδοσφαιρικές ομάδες της Καλαμάτας. Όμως, ο Απόλλων είχε σαφώς περισσότερους οπαδούς.

Στις 2 Φεβρουαρίου 1929, με την ευκαιρία της εορτής της Υπαπαντής, υποδέχτηκε στην Καλαμάτα τον Πανιώνιο Αθηνών, από τον οποίο ηττήθηκε με 7-2.εφ. "Εμπρός", 5/2/1929. Στους αγώνες αυτούς, που ήταν οι πρώτοι αθηναϊκής ομάδας στην Καλαμάτα, ο Απόλλων χρησιμοποίησε τους εξής παίκτες: τερμ.: Ιωαννίδης, αμυντικοί: Κουμάντος, Μπογέας, μέσοι: Συκιώτης, Κοταχέας, Καμπούρης, κυνηγοί: Σταθόπουλος (σκόρερ των 2 γκολ), Τρουπάκης, Καλφακάκος (αρχηγός), Κουντούρης, Δημόπουλος. Διαιτητής ήταν ο Σ. Οικονομίδης.

Μια άλλη από τις πρώτες ενδεκάδες του συλλόγου, με την οποία στις 20 Απριλίου 1930 ήρθε ισόπαλος 2-2 σε φιλικό ματς με τον Απόλλωνα Αθηνών στο γηπ. Καλαμάτας, ήταν: Ιωαννίδης, Οικονομίδης, Γεωργιάδης, Περούνιας, Αναγνωστόπουλος, Καμπούρης, Αλεξανδρόπουλος, Σταθόπουλος, Καλφακάκος, Κοτοχέας.Ηλ. Λέκκα, "Η Εποποιία του ελληνικού ποδοσφαίρου", Αθλητική Ηχώ, 24/7/1974, σ. 2.

Τη Λαμπροδευτέρα του 1932 νίκησε το Π.Σ. Γουδί με 4-2 (2-1) με δύο γκολ του δυναμικού σέντερ φορ Καλφακάκου, του μέσα δεξιά Σταθόπουλου και του έξω δεξιά Κουφάκου. Η σύνθεση του Απόλλωνα ήταν: Ιωαννίδης (τερμ.), Κουμάντος, Μανωλάκος, Βαχαβιώλος, Καμπούρης, Αδαμόπουλος, Μαμώλης, Βλαχογιάννης ΙΙ, Καλφακάκος, Σταθόπουλος, Κουφάκος.

Μεταπολεμική εποχή
Μεταπολεμικά, κατέκτησε αρκετές φορές το τοπικό πρωτάθλημα και συμμετείχε στο πρώτο πρωτάθλημα Β΄ Εθνικής το 1959-60. Το 1958 έκανε μεγάλη πορεία στο Κύπελλο Ελλάδος. Αφού απέκλεισε Παναχαϊκή, Παναιγιάλειο και Παναυπλιακό έφτασε στους 16. Κληρώθηκε με τον Παναθηναϊκό. Ο αγώνας έγινε στην Καλαμάτα και ο Απόλλων αποκλείστηκε έπειτα από δυνατή μάχη χάνοντας με 2-3. Αφού προηγήθηκε δύο φορές με 1-0 και 2-1 και ισοφαρίστηκε, δέχτηκε το μοιραίο γκολ στο 81΄.

Το 1967 η δικτατορία υποχρέωσε τον Απόλλωνα να συγχωνευτεί με τις άλλες δυο ποδοσφαιρικές ομάδες της πόλης: τα Πράσινα Πουλιά και τον Ολυμπιακό και να ιδρύσουν τον Π.Σ. Καλαμάτα.

Όμως, το 1974 ο Απόλλων ιδρύθηκε ξανά από τα παλιά μέλη του. Σύντομα ανέκτησε την ηγετική του θέση στο τοπικό ποδόσφαιρο. Ανέβηκε γρήγορα τις κατηγορίες και το 1978-79 αναδείχθηκε πρωταθλητής Μεσσηνίας και ανέβηκε στην Εθνική Ερασιτεχνική κατηγορία. Όμως, δεν κατάφερε να σταθεί και υποβιβάστηκε.

Από τότε έχει κατακτήσει πολλούς τοπικούς τίτλους και έχει αγωνιστεί πολλές φορές στο πρωτάθλημα της Εθνικής Ερασιτεχνικής ή της Δ΄ Εθνικής. Σήμερα αγωνίζεται στην Α΄ κατηγορία της Ε.Π.Σ. Μεσσηνίας.

Από τον Απόλλωνα Καλαμάτας ξεκίνησε την καριέρα του ο Παναγιώτης Μπαχράμης, διεθνής με τις Εθνικές Νέων και Ελπίδων, που αργότερα μεταγράφηκε σε ομάδες Α΄ Εθνικής.

Παραδοσιακή αγνή φίλαθλος του η συλλόγου υπήρξε η "Άγγέλω" (Αγγελική Σμυρνιού, 1948-2012).

 Στις εθνικές κατηγορίες 
Ο Απόλλων έχει αγωνιστεί έξι φορές στη Β΄ Εθνική.Greece - List of Second Level Final Tables Τρεις σεζόν στο πειραματικό στάδιο της κατηγορίας (1959 ως 1962), όταν διεξαγόταν σε δύο φάσεις. Στην α΄ φάση οι ομάδες αγωνίζονταν σε πολλούς τοπικούς ομίλους (24 το 1959-60, 36 το 1960-61 και 31 το 1961-62) και στη β΄ φάση οι κορυφαίες ομάδες χωρίζονταν σε περιφερειακούς ομίλους (3, 4 και 10 το 1961-62 που έγινε και γ΄ φάση με τους νικητές των 10 ομίλων). Ο Απόλλων ήταν παρών και τις τρεις αυτές σεζόν αλλά δεν κατάφερε να παίξει πρωταγωνιστικό ρόλο. Βασικά στελέχη εκείνης της ομάδας ήτνα οι: Κούτσης (τερμ.), Μπιστικέας, Μανούσος Ι και ΙΙ, Μπαλαζίδης, Μαρκόπουλος, Διαμαντόπουλος, Ιωσηφίδης, Δέδες, Μπιτζονίδης.

Το 1962-63 κατάφερε να ενταχθεί στην πρώτη σεζόν της κανονικής Β΄ Εθνικής. Έπαιξε στο β΄ όμιλο αλλά υποβιβάστηκε, αν και έκανε αξιοπρεπή παρουσία τερματίζοντας στην 11η θέση με 59 β., μόλις 3 λιγότερους από την παραμονή. Όμως, υποβιβάζονταν 7 ομάδες (10η ως 16η) και δεν τα κατάφερε. Τη σεζόν εκείνη πέτυχε μερικές εντυπωσιακές νίκες, όπως εκτός έδρας: 4-1 επί του Σπαρτιατικού, 6-3 επί του Άρη Κορίνθου και στην Καλαμάτα 3-0 επί του ΟΦΗ.

Στη Β΄ Εθνική επανήλθε το 1965 με πιο δυνατή ομάδα, την πιο ανταγωνιστική της ιστορίας του. Πριν εξαναγκαστεί σε συγχώνευση από τη δικτατορία το καλοκαίρι του 1967, έπαιξε δύο σεζόν στη Β΄ εθνική τερματίζοντας και τις δύο στην τέταρτη θέση. Είχε πολύ δυνατή έδρα και το 1965-66 έκανε 14 νίκες στο γήπεδό του και μόνο μία ήττα από την Καλογρέζα. Μεταξύ άλλων συνέτριψε με 3-0 τον πρωταθλητή ΟΦΗ, 6-0 τον Παναρκαδικό και 4-2 τα Χανιά, ενώ έκανε και 3 νίκες εκτός έδρας. Την επόμενη χρονιά σε όμιλο με 18 ομάδες συγκέντρωσε περισσότερους βαθμούς κάνοντας μόλις 8 ήττες. Μεταξύ άλλων συνέτριψε με 6-0 τα Χανιά και τον Παναρκαδικό, πήρε ισοπαλία 1-1 εκτός έδρας από τον πρωταθλητή Πανελευσινιακό και έκανε 5 νίκες εκτός έδρας.

Η δυνατή αυτή ομάδα αποτέλεσε τη βάση του νέου σωματείου Π.Σ. Καλαμάτα, που δημιουργήθηκε το καλοκαίρι του 1967, όταν η δικτατορία επέβαλε τη συγχώνευση του Απόλλωνα με τα Πράσινα Πουλιά και τον Ολυμπιακό.

Μετά την επανιδρυσή του, το 1974, κατάφερε να αγωνιστεί κάποιες χρονιές στην Εθνική Ερασιτεχνική Κατηγορία (Γ΄ Εθνική) και στη Δ΄ Εθνική. Την καλύτερη παρουσία του είχε τη σεζόν 1993-94, όταν τερμάτισε 2ος στον όμιλό του πίσω από τη Σπάρτη χάνοντας την άνοδο στη Γ΄ Εθνική για τρεις μόνο βαθμούς.

 Περίοδοι στη Β΄ Εθνική 
 1959-60 (Νότιος όμιλος, β΄ φάσης): 8η θέση, 16 β. 
 1960-61 (Όμιλος Αθήνας, β΄ φάσης): 8η θέση, 22 β. 
 1961-62 (3ος Περιφερειακός Όμιλος Νότου, α΄ φάσης): 5η θέση, 30 β. (18-16 γκολ), δεν προκρίθηκε στη β΄ φάση.
 1962-63 (Β΄ όμιλος): 11η θέση, 59 β. (13 ν.-4 ισ-13 ήτ., 47-45 γκολ), υποβιβάστηκε
 1965-66 (Α΄ όμιλος): 4η θέση, 66 β. (17 ν.-2 ισ-11 ήτ., 46-33 γκολ)
 1966-67 (Α΄ όμιλος): 4η θέση, 78 β. (18 ν.-8 ισ-8 ήτ., 43-30 γκολ)

 Περίοδοι στη Γ΄ Εθνική 
1979-80 (Β΄ όμιλος): 16η θέση, 23β, υποβιβάστηκε.

 Περίοδοι στη Δ΄ Εθνική 
1983-84 (4ος όμιλος): 14η θέση, 27β, 43-49 γκολ, υποβιβάστηκε.
1992-93 (5ος όμιλος): 11η θέση, 49β, 39-38 γκολ.
1993-94 (5ος όμιλος): 2η θέση, 74β, 78-24 γκολ, έχασε τον τίτλο για 3β. από τη Σπάρτη.
1994-95 (3ος όμιλος): 12η θέση, 36β (-6), 46-69 γκολ, υποβιβάστηκε.
1997-98 (3ος όμιλος): 7η θέση, 59β, 50-25 γκολ.
1998-99 (3ος όμιλος): 8η θέση, 62β, 58-33 γκολ, υποβιβάστηκε.

 Τίτλοι - διακρίσεις 
 Δευτεραθλητής ομίλου Δ΄ Εθνικής: 1994.
 Πρωτάθλημα Ε.Π.Σ. Μεσσηνίας: 1959, 1965, 1979, 1983, 1992, 1997 (ελλειπή στοιχεία).
 Κύπελλο ΕΠΣ Μεσσηνίας: 2 (1992, 1999).

 Τμήμα καλαθοσφαίρισης ανδρών 

Τμήμα κολύμβησης
Εκτός από ποδοσφαρικό τμήμα, το 1948 αναφέρεται η ύπαρξη και κολυμβητικού τμήματος, το οποίο μαζί με τα Πράσινα Πουλιά, την ΑΕΚ Καλαμάτας και το Ν.Ο. Καλαμάτας διοργάνωσαν στις 17/7/48 στην Καλαμάτα τους κολυμβητικούς αγώνες "Α΄ Ακροπόλεια", με χορηγό την εφημερίδα "Ακρόπολις".

Τμήμα πετοσφαίρισης

Το τμήμα πετοσφαίρισης του συλλόγου ιδρύθηκε το 2014 με γυναικεία ομάδα.

 Αναφορές 

Κατηγορία:Αθλητικοί σύλλογοι Μεσσηνίας
Κατηγορία:Ελληνικοί πολυαθλητικοί σύλλογοι
Κατηγορία:Ιδρύσεις αθλητικών συλλόγων το 1927
Κατηγορία:Ποδοσφαιρικές ομάδες Ελλάδας
Κατηγορία:Ελληνικοί σύλλογοι καλαθοσφαίρισης
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.ΚΑ.Σ.ΚΕ.ΝΟ.Π.
Κατηγορία:Σωματεία Ε.Σ.ΠΕ.Π.
Κατηγορία:Ιδρύσεις ομάδων καλαθοσφαίρισης σε άγνωστο έτος